బైసికిల్ డైరీస్

Bicycle Diaries లోహితాక్షన్, జయతి జీవన సహచరులు అరకు లోయలో బయలుదేరి అడవులు,సరస్సులు, వాగులు వంకలు దాటుతూ, నిర్జనప్రదేశాల్లో ఏ తరుచ్ఛాయనో విశ్రమిస్తూ, ఆదివాసీల గూడేలలో, కుగ్రామాల్లో ఏ చావిడిలోనో, పూరిపాక ఆరుగుమీదనో, చర్చి ఆవరణలోనో, గుడి మండపంలోనో రాత్రి వేళ తలదాచుకొంటూ తెలంగాణ, ఆంధ్రప్రదేశ్.లలో సైకిల్ సవారి చేస్తూ, నెల్లూరు జిల్లా పులికాట్ లోని ఇరకందీవి వరకు 62 రోజులు ప్రయాణంచేసి, విజయవంతంగా యాత్ర పూర్తిచేశారు. వీరి ఈ సైకిల్ ప్రయాణం ఎందుకు? ఏమి సాధించారు? లక్ష్యమేమటి? వీరి గమనానికి గమ్య మేమిటి? అన్నిటికీ సమాధానం ఈ పుస్తకమే. చదువరులు పుస్తకం చదువుతూ వారివెంట ఊహాలోకంలో ప్రయాణం చేస్టారు. 

"పెంచలకోన అడవిలో స్వాములు.
56వ రోజు. పెంచలకోన అడవి.
23 మార్చి 2017.

"పెందరాడే తాళ్ళపాకలో బయలుదేరి కొండల పక్కన రోడ్డు పట్టారు. దారమ్మట అక్కడక్కడా గుడిగంటల శబ్దం ప్రతిధ్వనిస్తోంది. దట్టంగా పెరిగిన చెట్లు కొండలను కప్పేశాయి. నేల ఇంకా తేమగా, చల్లగానే వుంది. ఈ ఇలాకాలో మార్చి, ఏప్రిల్ నెలలు ప్రవేశించినట్లు అనిపించలేదు. ఇక్కడ రకరకాల పళ్ళను సమృద్ధిగా పండిస్తున్నారు. లేత, ముదురు ఆకుపచ్చ వర్ణంలో దట్టంగా పెరిగిన చెట్లమధ్య ఇళ్ళు కనిపించడంలేదు. పరిసరాలను,'ఇకోసిస్టం'ను ఇక్కడి ప్రజలు జాగ్రత్తగా కాపాకొంటున్నరని, వృక్షాలను ప్రేమిస్తారని చెప్పడానికి ఇదే సాక్ష్యం. ఎందుచేతనో, ఇక్కడ మట్టి ఇంకా తేమగానే వుంది. మండువేసవిలో చల్లని ఈ కొండల నడుము షుమారు 30కిలో మీటర్లు సైకిల్ తొక్కారంటే నమ్మశక్యంగా లేదు. చిట్వేలులో ఆగారు. టౌనంతా పెద్ద తరుచ్ఛాయలతో హాయిగా ఉంది. ఇక్కడి ప్రజలు నెమ్మదస్తులు, సౌమ్యులు అనిపించారు. వీరి సైకిల్ ప్రయాణానికి ముచ్చట పడిన ఒక వ్యక్తితో చాలా సేపు మాట్లాడుతూ గడిపారు. అతను వీళ్ళ విశ్రాంతికి, భోజనానికి ఏర్పాట్లు చేస్తానన్నాడు. ఐతే వీళ్ళు చిట్వేలు అటవీప్రాంతంలో విశ్రమించాలని భావించారు. పెంచలకోన అడవిలో వివిక్తంగా వున్న హనుమాన్ గుడిలో విశ్రమించమని మరొకరు సూచించారు.

మధ్యాహ్నం రెండుగంటలపాటు సైకిళ్లు తొక్కుతూ అటవీప్రాంతానికి చేరి కాసేపు గుడివద్ద విశ్రమించారు. ఆ గుడి పరిసరాల్లో ఎవరూ లేరు. అప్పుడప్పుడూ కింద రోడ్డుపై ఒకటో రెండో వాహనాలు పోతున్నాయి. ఇంతట్లో చీకట్లు ముసురుకున్నాయి. ఇక రోడ్డమీద వాహనాలశబ్దం వినిపించలేదు.

ముసిరిన చీకట్లతోపాటు, అకస్మాత్తుగా చలిగాలులు. ఆ గాలుల శైత్యానికి అడవి గడగడ వణికిపోయింది. వీళ్ళు పండుకోడానికి తయారవుతూంటే నల్లని గడ్డంతో, కాషాయ వస్త్రాలతో ఒక స్వామి అక్కడకు వచ్చారు. ఆయనకళ్ళల్లో అపనమ్మకం. గుడిలో తానుతప్ప ఎవరూ వుండరని ఆయన అన్నారు. వీళ్ళ  దగ్గరగా వచ్చి నిశితంగా పరీక్షించి చూశారు.

వీళ్ళ సైకిళ్ళవంక చూస్తూ ఆయన వీరి కథవిని ఆలోచనలో మునిగిపోయారు. ఆయన ఏదో ఆలోచిస్తున్నట్లు ఆ కళ్ళు తెలియజేస్తున్నాయి. తనపేరు రామాచార్యస్వామి అని పరిచయం చేసుకొన్నారు. తన దేవుణ్ణి హనుమాన్ అని సంబోధించారు.

"రామచార్యస్వామి జన్మతః ఆంజనేయస్వామి భక్తులు. రోడ్డుపై వెళ్ళేవాహనాలను ఆపి, వాళ్ళు పళ్ళెంలో వేసిన పైసాపైసా, ఆదారిన వెళ్ళే బాటసారులు వేసిన పైసలు కూడబెట్టి, ఇక్కడ ఆంజనేయస్వామికి ఆలయం" కట్టించారట. "అందుకు ముప్ఫై ఏళ్ల సమయం పట్టింది." చేత్తో హనుమాన్ విగ్రహాన్ని చూపించారు. ఈ దారుణమైన మానవ ప్రపంచంలో హనుమాన్ ఒక్కరే తనకు తోడని అన్నారు. వీరిని గుడిలో పండుకోమని చెప్పి వెళ్ళిపోయారు. ఆయన ఎక్కడ పడుకున్నరోవీళ్ళు ు తెలుసుకోలేక పోయారు. 

నిలుపు లేకుండా శీతపవనాలు వీస్తూనే ఉన్నాయి.. వీళ్ళు  సగంనిద్రలో, ఉండివుండి చలిగాలులు. అడవి లోనుంచి వినవచ్చే ఏవేవో అరపులతో నిద్రాభంగమైంది. మొత్తం మీద నిద్రపట్టక చాలా సేపు పడుకొనే ఉన్నారు.

ఉదయం ఆరు గంటలకు ఈ జంట సైకిళ్ళమీద బయలుదేరారు. రోడ్లో దిగువన స్వామీజీ వాహనాలను ఆపుతున్నారు. ఆయన చేతులమీదుగా పవిత్రమైన బంతిపువ్వుల, ఎర్రని దాసాని పువ్వుల మాలలు స్వీకరించి తమ వాహనాలను అలంకరించుకునేందుకు వాహనదారులే ఆగుతున్నారు. ఆయన చేతుల్లో పెద్ద రాగిపళ్ళెరంలో ప్రతిఒక్కరు నాణాలో, నోట్లో వేస్తున్నారు. స్వామీజీ వారి నుదిటిమీద ఎర్రని కుంకుమ బొట్టు పెడుతున్నారు.

వీళ్ళు  వీడ్కోలు చెప్పాలని స్వామీజీ వద్దకు వెళ్ళారు. స్వామీజీ ఇద్దరి ముఖాలమీద కుంకుమ బొట్టు దిద్దారు. "ఆంజనేయస్వామి మీ యాత్ర జయప్రదంచేస్తారు. వారి ఆశీర్వాదం అవసరమయ్యే మీరు ఇక్కడికి వచ్చారు." స్వామి ఆశీర్వదించారు. "అవును వారి ఆశీర్వాదం మాకుంది."
సైకిళ్ళెక్కబోతుంటే, స్వామీజీ జయతిచేతుల్లో రెండు ఐదువందల రూపాయల నోట్లుంచారు.

" ప్లీజ్ మేము అంగీకరించలేము" ఆమె కాస్తంత ఇబ్బందిపడింది.

"మీరలా అనుకోవద్దు. ఇది రామచంద్రస్వామి మనఃపూర్వకమైన కోరిక. స్వామి కూడా అన్ని అరణ్య ప్రదేశాలు, పవిత్రప్రదేశాలు తిరిగి రావాలనే అనుకొన్నాడు. కాని నా ఆంజనేయస్వామిని ఇక్కడ ఒంటరిగా విడిచి వెళ్ళలేను."

ఆయన జయతి సైకిలు వెనకతట్టు బాగా పండిన మామిడి పళ్ళసంచిని కట్టారు.

మూలాలు: బైసికిల్ డైరీస్ జయతి, లోహి. మిరియాల గూడ ప్రచురణ. రచయితల అనుగ్జ తీసుకొనే మొదట నెల్లూరు పత్రిక జమీన్ రయితులో రాసిన వ్యాసం ఆధారంగా..A Journey into the Hills and Forests of Andhrapradesh and Telengana. Nature Conectedness Bicycle journey, Lohi Choichi Koran, Miriyalaguda publication, Telenga State.https://www.zaminryot.com/2021/26032021/news15.html#